பாடம் 10
பெரிய துன்பத்தின் காலம்
நோக்கம்: மிகுந்த துன்பமும் யோபுவைத் தேவனிடமிருந்து விலக்கவில்லை என்று பிள்ளைகளுக்குக் கற்பித்தல்.
வேத வாசிப்பு: யோபு 1:13-22
மனப்பாட வசனம்: யோபு 1:21 – [யோபு] சொன்னார்: “நிர்வாணியாய் என் தாயின் வயிற்றிலிருந்து வந்தேன், நிர்வாணியாய்த் திரும்பிப்போவேன்; கர்த்தர் கொடுத்தார், கர்த்தர் எடுத்துக்கொண்டார்; கர்த்தருடைய நாமத்துக்கு ஸ்தோத்திரம்.”
பாடத்தை அளித்தல்
தொடக்கப் புள்ளி
தங்கள் வாழ்க்கையில் இருந்த மகிழ்ச்சியான நாட்களைப் பற்றி வகுப்பிடம் சொல்லும்படி பிள்ளைகளைக் கேளுங்கள். ஒருவேளை சில துக்கமான நினைவுகளையும் பகிர்ந்துகொள்ள அவர்கள் விரும்பலாம்.
இன்றைய போதனையின் முக்கிய குறிப்புகள்
1. யோபு முன்பு மிகவும் மகிழ்ச்சியான மனிதராயிருந்தார். படம் 9-ஐக் காட்டுங்கள். கேள்விகள் மூலம் பாடம் 9-ஐ வகுப்போடு மீண்டும் நினைவுகூருங்கள். இந்த உண்மைகளை வலியுறுத்துங்கள்: யோபு செல்வந்தரும் நேர்மையானவரும் மகிழ்ச்சியான குடும்பத் தலைவருமாயிருந்தார். எந்தப் பலனையும் எதிர்பாராமல் தேவனுக்கு ஊழியம் செய்தார். அவருக்கு மகிழ்ச்சியான பல நாட்கள் இருந்தன. ஆனால் சாத்தான் அவரைச் சோதிக்க முயன்றான். ஒரு நாள் அவருக்குப் பயங்கரமான செய்திகள் பல வந்தன.
2. ஒரு தூதன் வந்து, எதிரிகள் கழுதைகளையும் மாடுகளையும் பராமரித்த வேலைக்காரர்களைக் கொன்று அவற்றையெல்லாம் திருடிச்சென்றார்கள் என்று யோபுவுக்குச் சொன்னான் (1:13-15).
3. அவன் பின்னாலேயே இரண்டாவது வேலைக்காரன் வந்து, மின்னல் அவருடைய எல்லா ஆடுகளையும் அவற்றின் மேய்ப்பர்களையும் தாக்கிவிட்டது என்ற செய்தியைச் சொன்னான் (1:16).
4. பின்பு மூன்றாவது வேலைக்காரன் வந்து, அண்டை இனத்தார் ஒட்டகங்களின் காவலரைக் கொன்று அவருடைய எல்லா ஒட்டகங்களையும் ஓட்டிச்சென்றார்கள் என்றான் (1:17).
5. நான்காவது வேலைக்காரன் மிக மோசமான செய்தியைக் கொண்டுவந்தான். யோபுவின் மகன்களும் மகள்களும் மூத்த சகோதரனின் வீட்டில் விருந்து உண்டுகொண்டிருந்தபோது ஒரு பெரிய காற்று வீட்டை இடித்துத் தள்ளி, அவர்கள் எல்லோரையும் ஒரே நேரத்தில் கொன்றுவிட்டது (1:18-19).
6. வேலைக்காரர்கள் சொன்ன பயங்கரமான செய்தியை யோபு ஏற்றுக்கொண்டார். உயிர்தப்பி வந்து செய்தி சொன்ன வேலைக்காரர்களை அவர் தண்டிக்கவில்லை; அது அவர்கள் குற்றமல்ல. தேவன்மேலும் அவர் கோபப்படவில்லை. படம் 10-ஐக் காட்டுங்கள். யோபு மிகவும் துயரப்பட்டார் என்பது அவர் செயல்களில் தெரிகிறது (1:20-21).
மனப்பாட வசனத்தை மனதில் பதியவைத்தல்
இது ஒப்பீட்டளவில் நீளமான வசனம். பிள்ளைகள் சிறியவர்களாயிருந்தால் இரண்டாம் பாதியை மட்டும் (“கர்த்தர் கொடுத்தார் …” முதல்) கற்பியுங்கள்.
கதைக்கு நம் பதில்
துன்பம் பெரும்பாலும் மனிதரைத் தேவனிடமிருந்து விலக்கிவிடுகிறது. ஆனால் தேவனே ஆண்டவர் என்றும் எல்லா நன்மைகளுக்கும் ஊற்று என்றும் யோபு அறிந்திருந்தார் (1:21). ஆகவே அவருடைய துன்பங்கள் அவரைத் தேவனுக்கு நெருக்கமாகக் கொண்டுவந்தன. இது நாம் பின்பற்றவேண்டிய முன்மாதிரி.
